b'\n_START_ARTICLE_\nTai gali b\xc5\xabti atlikta... drauge\n_START_SECTION_\nSantrauka\n_START_PARAGRAPH_\nVieni\xc5\xa1\xc4\x85 raitel\xc4\xaf Koburn\xc4\x85 prerijose persekioja itin taiklus \xc5\xa1aulys su ve\xc5\xbeimu. Gaudyn\xc4\x97s keistos, nes vienas tarsi \xc5\xbeino, kad negali pab\xc4\x97gti, o kitas \xe2\x80\x93 kad auka niekur nepaspruks. Med\xc5\xbeiotojo vardas Sonis, o Koburnas per klaid\xc4\x85 suved\xc5\xbeiojo jo seser\xc4\xaf Mer\xc4\x99. Kadangi atsisak\xc4\x97 j\xc4\x85 vesti, brolis j\xc4\xaf vejasi, nor\xc4\x97damas priversti j\xc4\x97ga. Mer\xc4\x97, \xc4\xafsimyl\xc4\x97jusi Koburn\xc4\x85, keliauja kartu, kaip ir dar 4 merginos, kurios kiekviename miestelyje \xc5\xa1oka u\xc5\xbeeigose ir taip u\xc5\xbedirba Soniui pinigus._NEWLINE_Pakeliui Koburnas susitinka mir\xc5\xa1tant\xc4\xaf sen\xc4\x85 advokat\xc4\x85, kuris jo papra\xc5\xa1o pagloboti jo ma\xc5\xbeamet\xc4\xaf s\xc5\xabn\xc4\x97n\xc4\x85 \xc4\x8cip\xc4\x85 ir pad\xc4\x97ti \xc5\xa1iam nusigauti \xc4\xaf Vestland\xc4\x85, greta kurio \xc5\xa1is paveld\xc4\x97jo nam\xc4\x85. Su\xc5\xbeinoj\xc4\x99s, kad miestelyje yra gele\xc5\xbeinkelis, kuriuo gal\xc4\x97s pasprukti, Koburnas sutinka pad\xc4\x97ti._NEWLINE_Miestelyje viskam vadovauja Franciskas ir jo vyrai. Pats Franciskas, priklausomai nuo aplinkybi\xc5\xb3, yra ir \xc5\xa1erifas, ir \xc5\xa1ventikas, ir teis\xc4\x97jas. Su\xc5\xbeinoj\xc4\x99s apie paveld\xc4\x97toj\xc4\x85, jis pasisi\xc5\xablo nupirkti namus, ta\xc4\x8diau \xc4\x8cipas, klausydamas d\xc4\x97d\xc4\x97s patarimo, nesutinka parduoti._NEWLINE_Konburnas su \xc4\x8cipu \xc4\xafsikuria apleistame name, ta\xc4\x8diau atsiranda vis daugiau pirk\xc4\x97j\xc5\xb3, norin\xc4\x8di\xc5\xb3 j\xc4\xaf nupirkti ir tampa ai\xc5\xa1ku, kad \xc4\x8dia yra ka\xc5\xbekas vertinga. Netrukus miestelyje pasirodo Sonis, kuris su Francisku sudaro sutart\xc4\xaf: Franciskas apvesdins Koburn\xc4\x85 su Mere, o Sonis po to j\xc4\xaf nu\xc5\xa1aus. Tokiu b\xc5\xabdu sesers garb\xc4\x97 bus i\xc5\xa1gelb\xc4\x97ta ir ji taps vis\xc5\xb3 gerbiama na\xc5\xa1le. Koburnas suimamas ir atgabenamas \xc4\xaf miestel\xc4\xaf, kur jo laukia vestuvi\xc5\xb3 ceremonija. Nenor\xc4\x97damas pakenkti \xc4\x8cipui, jis susituokia ir ramiai laukia, kol Sonis j\xc4\xaf nu\xc5\xa1aus. Gelb\xc4\x97dama situacij\xc4\x85 Mer\xc4\x97 pameluoja broliui, kad laukiasi, o \xc5\xa1is, nor\xc4\x97damas, kad Koburnas dar labiau kankint\xc5\xb3si, nusprend\xc5\xbeia j\xc4\xaf palikti gyv\xc4\x85._NEWLINE_Bendras gyvenimas su Mere ir \xc4\x8cipu jo nevilioja, ta\xc4\x8diau m\xc4\x97ginimas sprukti \xc5\xbelunga atradus, kad gele\xc5\xbeinkelis yra nebaigtas ir \xc4\xaf miestel\xc4\xaf neva\xc5\xbeiuoja joks traukinys._NEWLINE_Tuo metu netek\xc4\x99s kantryb\xc4\x97s perimti nam\xc4\x85 ir i\xc5\xa1duotas naujojo kompaniono, Franciskas nusprend\xc5\xbeia pasi\xc5\xb3sti savo \xc5\xbemones atimti nam\xc4\x85 j\xc4\x97ga. Tam, kad atsilaikyti, Koburnui ir Soniui tenka suvienyti j\xc4\x97gas.'